*Høringssvar på vegne af Dronningborg Plejecenter og de tilhørende ældre/handicapvenlige boliger.*

Vi ser store konsekvenser af, at der er fremsat forslag om lukning af Dronningborg plejecenter. Det berører ikke alene plejecenterets 21 beboere, men også beboere i de tilhørende 18 ældre/handicapvenlige boliger, som er sammenbygget med plejecenteret.

Dronningborg er og skaber nærmiljøet for mange beboere.

Der er gjort et stort arbejde i at få borgere med et øget plejebehov til at fungere i en social sammenhæng.

Dem der bor i de tilstødende ældre/handicapvenlige boliger, og dem der kommer ude fra vil ikke længere kunne købe god og nærende mad i cafeen, samt indtage deres måltid i social sammenhæng. Vi frygter derfor social isolation/ensomhed for nogle.

Mange beboere kommer fra nærområdet og har ægtefælle, børn, venner/veninder som kommer gående hertil.

Dronningborg er et sted med en helt særlig ånd. Samspillet mellem ældreboliger, plejeboliger, brugerhuset, og cafeen har en helt særlig ånd, hvor der er plads til alle.

Vi har fælles oplevelser Hver eneste uge, som en familie har det - ikke kun til højtider.

Der kan bla. nævnes Bibliotek, hundevenner, sejlture på Gudenåen, markedsdage, luciaoptog, babyer og deres mødre der kommer på besøg, Produktionshøjskolen.

Alle disse oplevelser er også for borgere som ikke længere kan gå, og som sidder i kørestol.

Af betydning for nærmiljøet er også, at Randers kommune har valgt at satse på at få centerlæger tilknyttet sine centre, i den forbindelse var Dronningborg et af de centre, der var heldige at få tilknyttet en centerlæge blandt de første. Centerlægen bor få minutters gang fra Drb.

Flere beboere har skiftet til centerlægen og givet afkald på de læger de ellers har haft i mange år, fordi Randers kommune åbnede op for denne mulighed og har nu vænnet sig til denne tilknytning.

Centerlægen har søgt sin stilling og indrettet sin praksis efter at have denne funktion i hverdagen. Mange nye beboere har centerlægen i forvejen, da de har været bosiddende i nærområdet.

På Dronningborg er der personale, som har været her i helt op til 40 år, de har forstået at bevare stedets kultur uden at udviklingen er gået tabt.

Man mister at kende den individuelle historie for nogle af de beboere, der har boet her længst. Nogle har boet her i over 30 år, grundet deres sygdomme - disse har fundet en høj og kendt livskvalitet i hverdagen.

De mister den daglige familiære stemning, hvor alt næsten er muligt på tværs af plejeboliger og ældre/handicapvenlige, og hvor snakken i cafeen foregår som i en hvilken som helst almindelig familie.

Denne familiære stemning vil de ikke vil kunne opretholde, idet lukning af plejecenteret også indbefatter lukning af cafe og Brugerhus.

Der bor ægtepar i Dronningborg, som måske vil blive skilt ad ved en lukning af Dronningborgcenteret. Ægtepar som er flyttet hertil, netop fordi de kan være sammen i hverdagen men har hver deres lejlighed, den ene ægtefælle kan bo i plejebolig og den anden i ældre/handicapvenlige bolig.

Rekruttering: Vi er et uddannelsessted som byder på særlig indsigt i beboernes helhedspleje og hverdagsliv med fokus på rehabilitering. Social og sundhedseleverne får kendskab til samspillet mellem ældreboliger-plejeboliger og aktivitet, hvor eleverne får/tager aktiv del i inspiration og guidning til et aktivt liv.

Desuden har Brugerhuset et samarbejde med Virring Produktionsskole, hvor de tager unge i praktik og aktivering i forhold til at gå på uddannelsen indenfor social og sundhedssektoren. Dette lille sted har fostret flere til uddannelsen. Aktivitets personalet løfter et stort socialt ansvar, i forhold til borgere med forskellige fysiske, psykiske og sociale udfordringer.

Uden for aktivitetscentret åbningstider bliver lokalerne flittigt brugt, af selvstyrende grupper fra nærområdet, som sanghold, gymnastikhold.

Aktivitetsudvalget arrangerer også forskellige tilbud, for beboere og borgere i nærområdet. Dette er med til at skabe liv i huset og indhold og livskvalitet i hverdagen for beboerne. Derved forebygges ensomhed og isolation.

Man bør ikke kun kigge på tallene i et regneark, når man beslutter nedskæringer, men også se på hvad man får for pengene af kvalitet.

Det er kun 1 år siden man sidst satte beboerne på Dronningborg plejecenter, i samme svære situation.

Vi har set den tænkte besparelse i tal, men det bør fremgå hvilke ekstra udgifter, der opstår som følge af nedlægning af Dronningborg plejecenter. Så som udgifter til flytning, nye indskud, ekstra taxa kørsel, oprettelse af nye lokaler til aktiviteter, andre lokaler til den udegruppe der hører til Dronningborg, herunder ændret køretid, samt udgifter til ekstra cykler og biler, omsætningen på ernæringsområdet vil formentlig også blive påvirket.

Er det muligt at få belyst beregninger der viser hvordan man er kommet frem til den anførte besparelse for stedet?

Samt få belyst beregninger for hvad ekstra udgifterne løber op i?

Hvilken konsekvens vil det få for økonomien, hvis de kommunalt ejede boliger (Dronningborg) ikke bliver solgt ved en evt. lukning?

Har man overvejet den nødvendige adskillelse, ved salg, mellem plejeboliger og ældre/handicapvenlige boliger, som i dag deler elevator og trappeopgang?

 På vegne af Dronningborg. Lokal MED.